Meddelelse om indledning af en antidumpingprocedure vedrørende importen af visse svejsede rør af jern og ulegeret stål med oprindelse i Den Tjekkiske Republik, Polen, Thailand, Tyrkiet og Ukraine

(2001/C 183/03)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved forordning (EF) nr. 2238/2000(2) ("grundforordningen"), hvori det hævdes, at visse svejsede rør af jern og ulegeret stål med oprindelse i Den Tjekkiske Republik, Polen, Thailand, Tyrkiet og Ukraine ("de pågældende lande") importeres til dumpingpriser, hvorved EF-erhvervsgrenen forvoldes væsentlig skade.

1. Klage

Klagen blev indgivet den 17. maj 2001 af Defence Committee of Welded Steel Tube Industry of the European Union ("klageren") på vegne af producenter, der tegner sig for en betydelig del, i dette tilfælde mere end 80 %, af den samlede produktion i Fællesskabet af visse svejsede rør af jern og ulegeret stål.

2. Produkt

Den vare, der påstås indført til dumpingpriser, er svejsede rør af jern og ulegeret stål, med cirkulært tværsnit, med gevind eller til gevindskæring (gasrør), og visse andre svejsede rør af jern eller ulegeret stål, med cirkulært tværsnit, med udvendig diameter 168,3 mm og derunder, med oprindelse i Den Tjekkiske Republik, Polen, Thailand, Tyrkiet og Ukraine ("den pågældende vare"), og som i øjeblikket tariferes under KN-kode 7306 30 51, 7306 30 59, ex 7306 30 71 og ex 7306 30 78. Disse KN-koder angives kun til orientering.

3. Påstand om dumping

For så vidt angår Den Tjekkiske Republik, Polen, Thailand og Tyrkiet er påstanden om dumping baseret på en sammenligning af den normale værdi fastsat på grundlag af hjemmemarkedspriserne med eksportpriserne på den pågældende vare ved salg til Fællesskabet.

I henhold til bestemmelserne i artikel 2, stk. 7, i grundforordningen fastsatte ansøgeren den normale værdi for Ukraine på grundlag af prisen i et analogt land med markedsøkonomi (jf. punkt 5.1.d) i denne meddelelse). Påstanden om dumping er baseret på en sammenligning af den normale værdi, som angivet ovenfor, med eksportpriserne på den pågældende vare ved salg med henblik på eksport til Fællesskabet.

På dette grundlag er de beregnede dumpingmargener betydelige for alle de pågældende eksportlandes vedkommende.

4. Påstand om skade

Klageren har fremlagt bevis for, at importen af den pågældende vare fra Den Tjekkiske Republik, Polen, Thailand, Tyrkiet og Ukraine generelt er steget i absolutte tal og målt i markedsandel.

Det påstås, at den importerede vares mængde og priser blandt andre konsekvenser har haft en negativ indvirkning på EF-erhvervsgrenens markedsandel, salgsmængde og priser, hvilket har haft betydelige negative følger for EF-erhvervsgrenens samlede resultater og finansielle situation.

5. Fremgangsmåde

Kommissionen har efter høring af Det Rådgivende Udvalg fastslået, at klagen er indgivet på vegne af den pågældende erhvervsgren i Fællesskabet, og at der foreligger tilstrækkelige beviser til at begrunde indledningen af en procedure, og den iværksætter derfor en undersøgelse i overensstemmelse med artikel 5 i grundforordningen.

5.1. Procedure for fastsættelse af dumping og skade

Undersøgelsen vil fastslå, om den pågældende vare med oprindelse i Den Tjekkiske Republik, Polen, Thailand, Tyrkiet og Ukraine importeres til dumpingpriser, og om denne dumping har forvoldt skade.

a) Stikprøver

I betragtning af det åbenbare antal parter, der er involveret i denne procedure, kan Kommissionen anvende stikprøver, jf. artikel 17 i grundforordningen.

i) Stikprøve af eksportører og producenter i Den Tjekkiske Republik, Polen, Thailand, Tyrkiet og Ukraine

For at gøre det muligt for Kommissionen at afgøre, om det er nødvendigt at anvende stikprøver, og i bekræftende fald udtage stikprøverne, anmodes alle eksportører og producenter eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6.b)i) i denne meddelelse:

- navn, adresse, e-postadresse, telefon-, telefax- og/eller telexnummer samt kontaktperson

- omsætningen i lokal valuta og den mængde (i tons) af den pågældende vare, der solgtes med henblik på eksport til Fællesskabet i perioden fra 1. juli 2000 til 30. juni 2001

- om selskabet påtænker at anmode om fastsættelse af en individuel margen (kun producenter kan gøre krav på en individuel margen): For selskaber, som anmoder om en individuel margen: omsætningen i lokal valuta og den mængde (i tons) af den pågældende vare, der solgtes på hjemmemarkedet i perioden fra 1. juli 2000 til 30. juni 2001

- selskabets nøjagtige aktiviteter med hensyn til produktionen af den pågældende vare

- navne på alle forretningsmæssigt forbundne selskaber(3), som er involveret i produktionen og/eller salget (på eksport- og/eller hjemmemarkedet) af den pågældende vare, samt disse selskabers nøjagtige aktiviteter

- alle andre relevante oplysninger, som kan være nyttige for Kommissionen ved udvælgelse af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil desuden kontakte myndighederne i eksportlandet og alle kendte sammenslutninger af eksportører og producenter for at indhente de oplysninger, som den anser for nødvendige for at udvælge stikprøven af eksportører og producenter.

ii) Stikprøve af importører

For at gøre det muligt for Kommissionen at afgøre, om det er nødvendigt at anvende stikprøver, og i bekræftende fald at udtage stikprøverne, anmodes alle importører eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6.b)i) i denne meddelelse:

- navn, adresse, e-postadresse, telefon-, telefax- og/eller telexnummer samt kontaktperson

- selskabets samlede omsætning i euro i perioden fra 1. juli 2000 til 30. juni 2001

- antal ansatte i alt

- nøjagtig angivelse af selskabets aktiviteter vedrørende den pågældende vare

- mængden i kg og værdien i euro af importen til og videresalget på Fællesskabets marked af den pågældende importerede vare med oprindelse i Den Tjekkiske Republik, Polen, Thailand, Tyrkiet og Ukraine i perioden fra 1. juli 2000 til 30. juni 2001

- navne på alle forretningsmæssigt forbundne selskaber(4), som er involveret i produktionen og/eller salget af den pågældende vare

- alle andre relevante oplysninger, som kan være nyttige for Kommissionen ved udvælgelse af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil desuden kontakte alle kendte sammenslutninger af importører for at indhente de oplysninger, som den anser for nødvendige for at udvælge stikprøven af importører.

iii) Endelig udvælgelse af stikprøverne

Alle interesserede parter, der ønsker at afgive oplysninger, der er relevante for udvælgelsen af stikprøverne, skal gøre dette inden for den frist, der er fastsat i denne meddelelses punkt 6.b)i).

Kommissionen agter at foretage den endelige udvælgelse af stikprøverne efter at have konsulteret de berørte parter, der har givet udtryk for vilje til at indgå i stikprøven.

Selskaber, som indgår i stikprøverne, skal besvare et spørgeskema inden for den frist, der er fastsat i punkt 6.b)ii) i denne meddelelse, og skal udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger, jf. artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som Kommissionen anser for nødvendige i forbindelse med sin undersøgelse, vil den sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til de eksportører og producenter, der er udtaget til stikprøven, til alle sammenslutninger af eksportører og producenter, til de importører, der er udtaget til stikprøven, til alle importørsammenslutninger, som er nævnt i klagen, og til myndighederne i de pågældende eksportlande.

Alle interesserede parter bør straks og inden for den frist, der er fastsat i punkt 6.a)i) i denne meddelelse, kontakte Kommissionen pr. telefax for at finde ud af, om de er anført i klagen, og om nødvendigt anmode om et spørgeskema, da fristen i punkt 6.a)ii) i denne meddelelse gælder for alle interesserede parter.

Eksportører og producenter, som anmoder om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal indgive et udfyldt spørgeskema inden for den frist, der er fastsat i punkt 6.a)ii) i denne meddelelse. De skal derfor anmode om et spørgeskema inden for den frist, der er fastsat i punkt 6.a)i) i denne meddelelse. De pågældende parter bør imidlertid være opmærksomme på, at Kommissionen, i tilfælde af, at der anvendes stikprøver af eksportører og producenter, kan beslutte ikke at udregne en individuel margen, hvis antallet at eksportører og producenter er så omfattende, at en individuel behandling vil være urimelig byrdefuld og hindre, at undersøgelsen afsluttes rettidigt.

c) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, indgive andre oplysninger end besvarelserne af spørgeskemaerne og fremlægge dokumentation herfor. Oplysninger og dokumentation skal være Kommissionen i hænde inden for den frist, der er fastsat i punkt 6.a)ii) i denne meddelelse.

Kommissionen kan desuden høre interesserede parter mundtligt, hvis de indgiver en anmodning, hvoraf det fremgår, at der er særlige årsager til, at de bør høres. Denne anmodning skal indgives inden for den frist, der er fastsat i punkt 6.a)iii).

d) Valg af tredjeland med markedsøkonomi

I overensstemmelse med artikel 2, stk. 7, litra a), i grundforordningen påtænkes det at vælge Tyrkiet som et analogt land med markedsøkonomi med henblik på at fastsætte den normale værdi for Ukraine. Interesserede parter opfordres til at fremsætte bemærkninger om rimeligheden af dette valg inden for den frist, der er fastsat i denne meddelelses punkt 6.c).

e) Markedsøkonomisk status

For eksportører og producenter i Ukraine, som hævder og fremlægger tilstrækkeligt bevis for, at de arbejder på markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i henhold til artikel 2, stk. 7, litra b), i grundforordningen. Eksportører og producenter, som ønsker at fremsætte sådanne velbegrundede krav, skal gøre dette inden for den frist, der er fastsat i punkt 6.d) i denne meddelelse. Kommissionen vil sende de relevante formularer til alle eksportører og producenter i Ukraine, som har anmodet om en individuel margen, samt til de ukrainske myndigheder.

5.2. Procedure for vurdering af Fællesskabets interesser

Hvis påstanden om, at der forekommer dumping og derved forvoldes væsentlig skade, bekræftes, vil der i overensstemmelse med artikel 21 i grundforordningen blive truffet en afgørelse om, hvorvidt det ikke vil stride mod Fællesskabets interesser at indføre antidumpingforanstaltninger. Erhvervsgrenen i Fællesskabet, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for den generelle frist, der er fastsat i punkt 6.a)ii) i denne meddelelse, hvis de dokumenterer, at der er en objektiv forbindelse mellem deres aktiviteter og den pågældende vare. Parter, som har reageret som anført i foregående sætning, kan anmode om at blive hørt mundtligt med angivelse af, hvilke særlige grunde der er til, at de bør høres, inden for den frist, der er fastsat i punkt. 6.a)iii). Det skal bemærkes, at der kun tages hensyn til oplysninger, der indgives i henhold til artikel 21, hvis oplysningerne er behørigt dokumenterede ved indgivelsen.

6. Frister

a) Generelle frister

i) For anmodning om et spørgeskema

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at parterne kan give sig til kende, indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen.

Selskaber, der er udvalgt til at indgå i en stikprøve, skal indgive besvarelser af spørgeskemaer inden for de frister, der er fastsat i denne meddelelses punkt 6.b)ii).

iii) Høringer

Interesserede parter kan også anmode om at blive hørt af Kommissionen inden for samme frist på 40 dage.

b) Særlig frist med hensyn til stikprøven

i) Alle oplysninger, som er relevante for udvælgelsen af stikprøven, skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at konsultere berørte parter, som har givet udtryk for vilje til at indgå i stikprøven, om den endelige udvælgelse af denne inden for 21 dage fra offentliggørelsen af denne meddelelse i De Europæiske Fællesskabers Tidende.

ii) Besvarelserne af spørgeskemaerne fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

c) Særlig frist for valg af land med markedsøkonomi

Parter i undersøgelsen kan fremsætte bemærkninger til, at det påtænkes at anvende Tyrkiet som et analogt land med markedsøkonomi, jf. punkt 5.1.d), med henblik på fastsættelsen af den normale værdi for Ukraine. Disse bemærkninger skal være Kommissionen i hænde senest ti dage efter offentliggørelsen af denne meddelelse i De Europæiske Fællesskabers Tidende.

d) Specifik frist for indgivelse af krav om markedsøkonomisk status

Behørigt underbyggede krav om markedsøkonomisk status, jf. punkt 5.1.e), skal være Kommissionen i hænde senest 21 dage fra datoen for udvælgelsen af en stikprøve eller som fastsat af Kommissionen.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, telefax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV 0/13 Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877.

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger

9. Tidsplan for undersøgelsen

Undersøgelsen vil i henhold til artikel 6, stk. 9, i grundforordningen blive afsluttet senest 15 måneder efter offentliggørelsen af denne meddelelse i De Europæiske Fællesskabers Tidende. I henhold til artikel 7, stk. 1, i grundforordningen kan midlertidige foranstaltninger senest indføres ni måneder efter offentliggørelsen af denne meddelelse i De Europæiske Fællesskabers Tidende.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) Udtrykket "forretningsmæssigt forbundne selskaber" er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(4) Udtrykket "forretningsmæssigt forbundne selskaber" er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).